title: A Bizottság (EU) 2021/469 végrehajtási rendelete (2021. március 18.) a Kínai Népköztársaságból származó asztali és konyhai kerámiaáruk behozatalára kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról és az (EU) 2019/1198 végrehajtási rendelet módosításáról

text:
                  2021.3.19.

                  HU

                  Az Európai Unió Hivatalos Lapja

                  L 96/9

         A BIZOTTSÁG (EU) 2021/469 VÉGREHAJTÁSI RENDELETE
         (2021. március 18.)
         a Kínai Népköztársaságból származó asztali és konyhai kerámiaáruk behozatalára kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról és az (EU) 2019/1198 végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) ,
         tekintettel a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vám kivetéséről szóló, 2019. július 12-i (EU) 2019/1198 bizottsági végrehajtási rendeletre (2) és különösen annak 2. cikkére,
         mivel:
         A.   HATÁLYBAN LÉVŐ INTÉZKEDÉSEK

                     (1)

                     A Tanács a 412/2013/EU tanácsi végrehajtási rendelettel (3) (a továbbiakban: eredeti rendelet) 2013. május 13-án végleges dömpingellenes vámot vetett ki a Kínai Népköztársaságból (a továbbiakban: Kína) származó asztali és konyhai kerámiaáruk (a továbbiakban: érintett termék) behozatalára.

                     (2)

                     Az alaprendelet 11. cikkének (2) bekezdése szerinti hatályvesztési felülvizsgálatot követően a Bizottság az eredeti rendelet intézkedéseit 2019. július 12-én az (EU) 2019/1198 végrehajtási rendelettel további öt évvel meghosszabbította.

                     (3)

                     2019. november 28-án a Bizottság – az (EU) 2016/1036 rendelet 13. cikkének (3) bekezdése szerinti kijátszásellenes vizsgálatot követően – az (EU) 2019/2131 végrehajtási rendelettel (4) módosította az (EU) 2019/1198 végrehajtási rendeletet.

                     (4)

                     Az alaprendelet 17. cikkével összhangban az eredeti vizsgálat során mintavételt alkalmaztak a Kínában működő exportáló gyártók vizsgálata érdekében.

                     (5)

                     A Bizottság az érintett termék behozatala tekintetében 13,1 % és 23,4 % közötti egyedi dömpingellenes vámtételeket vetett ki a mintába felvett kínai exportáló gyártókra. A mintába fel nem vett együttműködő exportáló gyártók tekintetében 17,9 %-os vámtétel került kivetésre. A mintába fel nem vett együttműködő exportáló gyártókat az (EU) 2019/2131 végrehajtási rendelettel felváltott (EU) 2019/1198 végrehajtási rendelet I. melléklete sorolja fel. Emellett a nem jelentkező, illetve a vizsgálatban együtt nem működő kínai vállalatoktól származó érintett termékre országosan 36,1 %-os vámtételt vetettek ki.

                     (6)

                     Az (EU) 2019/1198 végrehajtási rendelet 2. cikke értelmében a Bizottság ugyanezen rendelet I. mellékletét módosíthatja úgy, hogy egy új exportáló gyártóra a mintába fel nem vett együttműködő vállalatokra alkalmazott vámtételt – azaz a 17,9 %-os súlyozott átlagos vámtételt – kell alkalmazni, amennyiben bármely új kínai gyártó kielégítő bizonyítékot szolgáltat a Bizottságnak az alábbiakról:

                                 a)

                                 nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak);

                                 b)

                                 nem áll kapcsolatban Kína azon exportőreivel vagy gyártóival, amelyekre az eredeti rendelettel bevezetett dömpingellenes intézkedéseket alkalmazni kell; valamint

                                 c)

                                 az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba.

               B.   ÚJ EXPORTÁLÓ GYÁRTÓKÉNT VALÓ FIGYELEMBEVÉTEL IRÁNTI KÉRELEM

                     (7)

                     A Hunan Legend Porcelain Industry Co., Ltd. vállalat (a továbbiakban: Hunan Legend vagy kérelmező) új exportáló gyártóként való figyelembevétel iránti kérelmet nyújtott be a Bizottsághoz, hogy ezáltal a mintába fel nem vett együttműködő kínai exportáló gyártókra alkalmazandó, 17,9 %-os vámtétel hatálya alá tartozzon. A kérelmező azt állította, hogy az (EU) 2019/1198 végrehajtási rendelet 2. cikkében meghatározott mindhárom feltételnek megfelel.

                     (8)

                     Annak megállapításához, hogy a kérelmező ténylegesen megfelel-e az új exportáló gyártóként való figyelembevételhez szükséges, az (EU) 2019/1198 végrehajtási rendelet 2. cikke szerinti feltételeknek, a Bizottság első lépésként kérdőívet küldött a kérelmezőnek, amelyben arra vonatkozó bizonyítékokat kért, hogy a kérelmező megfelel az említett feltételeinek.

                     (9)

                     A kérdőívre adott válaszok elemzését követően a Bizottság további tájékoztatást és alátámasztó bizonyítékokat kért, amelyeket a kérelmező benyújtott.

                     (10)

                     A Bizottság törekedett minden olyan információ ellenőrzésére, amelyet szükségesnek ítélt annak megállapításához, hogy a kérelmező megfelel-e az új exportáló gyártóként való figyelembevételhez szükséges feltételeknek. E célból a Bizottság elemezte a kérelmező által a kérdőívre adott válaszában benyújtott bizonyítékokat, lekérdezéseket hajtott végre különböző online adatbázisokban – többek között az Orbis (5) és a Qichacha (6) adatbázisban –, és összevetette a vállalatra vonatkozó információkat a korábbi ügyekben benyújtott és az interneten nyilvánosan hozzáférhető információkkal. Ezzel párhuzamosan a Bizottság az uniós gazdasági ágazatot is tájékoztatta a szóban forgó kérelemről, és felkérte, hogy szükség esetén tegye meg észrevételeit. Az uniós gazdasági ágazattól észrevétel nem érkezett.

               C.   A KÉRELEM ELEMZÉSE

                     (11)

                     Ami az (EU) 2019/1198 végrehajtási rendelet 2. cikkének a) pontjában foglalt feltételt illeti, nevezetesen hogy a kérelmező nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak), a Bizottság megállapította, hogy a kérelmező a szóban forgó időszakban vállalatként nem létezett. A Hunan Legend alapszabálya és működési engedélye 2014 májusában kelt. Következésképpen a kérelmező a vizsgálati időszak alatt nem exportálhatta az érintett terméket az Unióba, és így megfelel ennek a feltételnek.

                     (12)

                     Az (EU) 2019/1198 végrehajtási rendelet 2. cikkének b) pontjában meghatározott feltétel tekintetében, miszerint a kérelmező nem áll kapcsolatban olyan exportőrökkel vagy gyártókkal, amelyekre az eredeti rendelettel bevezetett dömpingellenes intézkedéseket alkalmazni kell, a Bizottság megállapította, hogy a Hunan Legend nem áll kapcsolatban az eredeti dömpingellenes intézkedések hatálya alá tartozó kínai exportáló gyártók egyikével sem. A Qichacha szerint a Hunan Legend egyetlen részvényese, Liang Fej-csiao, a Hunan Legend vállalaton kívül nem rendelkezik részesedéssel az érintett termék gyártásával, feldolgozásával, értékesítésével vagy vásárlásával foglalkozó egyetlen vállalatban sem. A Hunan Legend létrehozásakor azonban más volt a tulajdonosi szerkezet. 2016 novemberéig az érintett terméket gyártó és 18,3 %-os egyedi vám hatálya alá tartozó kínai exportáló gyártó, a Hunan Hualian China Industry Co. Ltd. (a továbbiakban: Hunan Hualian) 49 %-os részesedéssel rendelkezett a Hunan Legendben, a fennmaradó 51 %-os részesedéssel pedig Liang Fej-csiao rendelkezett. A Hunan Hualian 2016 novemberében valamennyi részvényét Liang Fej-csiaóra ruházta át a két fél között létrejött részvényátruházási megállapodás útján, amely meghatározta a szétválás feltételeit. Az átruházást követően Liang Fej-csiao lett a Hunan Legend egyedüli részvényese, és a kérelmező és a Hunan Hualian megszüntette kapcsolatát.

                     (13)

                     A Hunan Legend 2017 végén kezdte meg exporttevékenységét, az EU-ba pedig 2019 óta exportál, vagyis miután a Hunan Hualian 2016-ban kilépett részvényesi tisztségéből. A Hunan Legend felépítését, jelenlegi alapszabályát és értékesítési főkönyvét meghatározó legfontosabb vállalati dokumentumok sem utaltak arra, hogy a kérelmező kapcsolatban álló vállalatokkal rendelkezne. Összefoglalva, a Bizottság nem állapított meg semmilyen, az (EU) 2015/2447 bizottsági végrehajtási rendeletben (7) meghatározott kapcsolatot. Ezért a kérelmező ennek a feltételnek megfelel.

                     (14)

                     Az (EU) 2019/1198 végrehajtási rendelet 2. cikkének c) pontjában meghatározott azon feltétel tekintetében, miszerint a kérelmező az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba, a Bizottság megállapította, hogy a kérelmező 2019-ben, tehát az eredeti vizsgálati időszakot követően exportált az Unióba. A kérelmező számlákat, csomagjegyzéket, hajóraklevelet és egy dán társaság által 2019-ben leadott megrendelésre vonatkozó fizetési elismervényt nyújtott be. Ezért a kérelmező ennek a feltételnek megfelel.

                     (15)

                     Ennek megfelelően a kérelmező teljesíti az új exportáló gyártóként való figyelembevételhez szükséges, az (EU) 2019/1198 végrehajtási rendelet 2. cikkében meghatározott mindhárom feltételt, ezért a kérelmét el kell fogadni. Következésképpen a kérelmezőre az eredeti vizsgálat mintájába fel nem vett együttműködő exportáló gyártók tekintetében alkalmazandó 17,9 %-os dömpingellenes vámot kell kivetni.

               D.   TÁJÉKOZTATÁS

                     (16)

                     A Bizottság tájékoztatta a kérelmezőt és az uniós gazdasági ágazatot azokról a lényeges tényekről és szempontokról, amelyek alapján helyénvalónak ítélte az eredeti vizsgálat mintájába fel nem vett együttműködő vállalatokra alkalmazandó dömpingellenes vámtétel alkalmazását a Hunan Legend számára.

                     (17)

                     A felek lehetőséget kaptak észrevételek benyújtására. Észrevétel nem érkezett.

                     (18)

                     Ez a rendelet összhangban áll az alaprendelet 15. cikkének (1) bekezdése szerint létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2019/1198 végrehajtási rendeletnek a mintába fel nem vett együttműködő vállalatok jegyzékét tartalmazó I. melléklete a következő vállalattal egészül ki:

                        Vállalat

                        TARIC-
                        kiegészítő kód

                        Hunan Legend Porcelain Industry Co., Ltd.

                        C608

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet teljes egészében kötelező és közvetlenül alkalmazandó valamennyi tagállamban.

            Kelt Brüsszelben, 2021. március 18-án.

                  a Bizottság részéről

                  az elnök

               Ursula VON DER LEYEN

            (1)  HL L 176., 2016.6.30., 21. o.

            (2)  HL L 189., 2019.7.15., 8. o.

            (3)  A Tanács 412/2013/EU végrehajtási rendelete (2013. május 13.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 131., 2013.5.15., 1. o.).

            (4)  A Bizottság (EU) 2019/2131 végrehajtási rendelete (2019. november 28.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2019/1198 végrehajtási rendelet módosításáról (HL L 321., 2019.12.12., 139. o.).

            (5)  Az Orbis vállalati információk globális adatszolgáltatója, amely világszerte több mint 220 millió vállalatot fed le. Elsősorban magánvállalatokról és vállalati struktúrákról nyújt szabványosított információkat.

            (6)  A Qichacha egy kínai tulajdonban álló profitorientált magánadatbázis, amely üzleti adatokat, hitelinformációkat és elemzéseket szolgáltat a kínai székhelyű magán- és állami vállalatokról a fogyasztók/szakemberek számára.

            (7)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (az Uniós Vámkódex)(HL L 343., 2015.12.29., 558. o
            .) 127. cikke kimondja, hogy két személy akkor tekintendő egymással kapcsolatban állónak, ha a következő feltételek egyike teljesül: a) egymás üzleti vállalkozásának tisztségviselői vagy igazgatói; b) jogilag elismert üzlettársak; c) alkalmazotti viszonyban állnak egymással; d) egy harmadik fél közvetlenül vagy közvetve tulajdonában tartja, ellenőrzi vagy birtokolja mindkettőjük kibocsátott, szavazati jogot biztosító részvényeinek vagy részesedéseinek 5 %-át vagy annál többet; e) egyikük közvetve vagy közvetlenül ellenőrzi a másikat; f) harmadik személy közvetve vagy közvetlenül mindkettőjüket ellenőrzi; g) együtt közvetlenül vagy közvetve ellenőriznek egy harmadik személyt; h) ugyanannak a családnak a tagjai. Azok a személyek, akik egymással olyan üzleti kapcsolatban állnak, amelyben egyik a másiknak kizárólagos ügynöke, forgalmazója vagy engedményese, elnevezéstől függetlenül, csak akkor minősülnek kapcsolatban állónak, ha az előző mondatban említett feltételeknek megfelelnek.


title: A Bizottság (EU) 2021/772 végrehajtási rendelete (2021. május 10.) az (EU) 2020/977 végrehajtási rendeletnek az ökológiai termékek termelésének ellenőrzésével kapcsolatos ideiglenes intézkedések és különösen az alkalmazási időszak tekintetében történő módosításáról (EGT-vonatkozású szöveg)

text:
                  2021.5.11.

                  HU

                  Az Európai Unió Hivatalos Lapja

                  L 165/28

         A BIZOTTSÁG (EU) 2021/772 VÉGREHAJTÁSI RENDELETE
         (2021. május 10.)
         az (EU) 2020/977 végrehajtási rendeletnek az ökológiai termékek termelésének ellenőrzésével kapcsolatos ideiglenes intézkedések és különösen az alkalmazási időszak tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 28. cikke (6) bekezdésére, 30. cikke (2) bekezdésének harmadik albekezdésére, valamint 38. cikke c), d) és e) pontjára,
         mivel:

                     (1)

                     A Covid19-világjárvány, valamint a tagállamokban és harmadik országokban nemzeti intézkedések formájában bevezetett kiterjedt forgalmi korlátozások rendkívüli és példa nélküli kihívást jelentenek a tagállamok és a gazdasági szereplők számára a 834/2007/EK rendeletben, valamint a 889/2008/EK (2) és az 1235/2008/EK bizottsági rendeletben (3) meghatározott ellenőrzések elvégzése tekintetében.

                     (2)

                     A Covid19-világjárványal kapcsolatos jelenlegi válságban kialakult különleges körülmények kezelése érdekében az (EU) 2020/977 bizottsági végrehajtási rendelet (4) lehetővé teszi a tagállamok számára, hogy a 889/2008/EK és az 1235/2008/EK rendelettől eltérő átmeneti intézkedéseket alkalmazzanak az ökológiai termékek termelésének ellenőrzési rendszere, valamint a kereskedelem-ellenőrzési és szakértői rendszerben (TRACES) előírt egyes eljárások tekintetében.

                     (3)

                     A tagállamok arról tájékoztatták a Bizottságot, hogy a Covid19-világjárvány nyomán kialakult válság miatt az ökológiai ágazatban alkalmazott ellenőrzési rendszereik működésében 2021. február 1. után is tapasztalhatók lesznek bizonyos súlyos zavarok.

                     (4)

                     Emellett az (EU) 2017/625 európai parlamenti és tanácsi rendelet (5) hatálya alá tartozó hatósági ellenőrzések és más hatósági tevékenységek tekintetében az (EU) 2020/466 bizottsági végrehajtási rendelet (6) lehetővé teszi a tagállamok számára, hogy – figyelembe véve az említett ellenőrzések és tevékenységek elvégzésének nehézségeit a tagállami ellenőrzési rendszerek működésében tapasztalt súlyos zavarok kezeléséhez szükséges mértékben – átmeneti intézkedéseket alkalmazzanak az illetékes hatóságok személyzetét érintő súlyos egészségügyi kockázatok elkerülése érdekében. Az említett rendelet alkalmazási időszakát az (EU) 2021/83 bizottsági végrehajtási rendelet (7)2021. július 1-jéig meghosszabbította. Ezért helyénvaló, hogy az (EU) 2020/977 végrehajtási rendeletben előírt eltérések az (EU) 2020/466 végrehajtási rendeletben előírt időszakkal megegyező ideig továbbra is alkalmazandók legyenek.

                     (5)

                     Az (EU) 2020/977 végrehajtási rendelet 1. cikkének (6) bekezdése a 889/2008/EK rendelet 65. cikkének (1) és (4) bekezdésével összhangban végrehajtott, bejelentés nélküli ellenőrzések és szemlék tekintetében alacsonyabb százalékos arányt határoz meg, mint a 889/2008/EK rendelet 92c. cikke (2) bekezdése második albekezdésének c) pontja. Annak biztosítása érdekében, hogy ezekre az ellenőrzésekre és szemlékre ténylegesen és biztonságos körülmények között sor kerülhessen, helyénvaló megteremteni annak lehetőségét, hogy e bejelentés nélküli ellenőrzések és szemlék esetében 24 órás értesítési időt lehessen alkalmazni.

                     (6)

                     Az (EU) 2020/977 végrehajtási rendeletet ezért ennek megfelelően módosítani kell.

                     (7)

                     Fontos, hogy az (EU) 2020/977 végrehajtási rendelet e rendelettel kiterjesztett rendelkezéseinek alkalmazását semmi ne zavarja meg. Ezért e tekintetben helyénvaló előírni e rendelet visszamenőleges hatályú, 2021. február 1-jétől történő alkalmazását.

                     (8)

                     Az e rendeletben előírt intézkedések összhangban vannak az ökológiai termeléssel foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2020/977 végrehajtási rendelet a következőképpen módosul:

                        1.

                        Az 1. cikk a következőképpen módosul:

                                    a)

                                    A (6) bekezdés a következő albekezdéssel egészül ki:
                                    „Az ilyen ellenőrzések és szemlék előtt azonban legfeljebb 24 órával rövid értesítés adható annak biztosítása érdekében, hogy az ellenőrök biztonságos körülmények között bejuthassanak a gazdasági szereplő telephelyeire.”;

                                    b)

                                    a (7) bekezdésben a „2021. február 1-jéig” szövegrész helyébe a „2021. július 1-jéig” szöveg lép.

                        2.

                        A 3. cikk a következőképpen módosul:

                                    a)

                                    a második, a harmadik és az ötödik bekezdésében a „2021. február 1-jéig” időpont helyébe a „2021. július 1-jéig” lép”;

                                    b)

                                    a negyedik bekezdésben a „2020. december 31-ig” időpont helyébe „2021. július 1-jéig” lép.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Az 1. cikk (1) bekezdésének b) pontját és (2) bekezdését 2021. február 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 10-én.

                  a Bizottság részéről

                  az elnök

               Ursula VON DER LEYEN

            (1)  HL L 189., 2007.7.20., 1. o.

            (2)  A Bizottság 889/2008/EK rendelete (2008. szeptember 5.) az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról (HL L 250., 2008.9.18., 1. o.).

            (3)  A Bizottság 1235/2008/EK rendelete (2008. december 8.) a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról (HL L 334., 2008.12.12., 25. o.).

            (4)  A Bizottság (EU) 2020/977 végrehajtási rendelete (2020. július 7.) a 889/2008/EK és az 1235/2008/EK rendelettől a Covid19-világjárvány miatti, az ökológiai termékek termelésének ellenőrzése tekintetében való eltérésről (HL L 217., 2020.7.8., 1. o.).

            (5)  Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).

            (6)  A Bizottság (EU) 2020/466 végrehajtási rendelete (2020. március 30.) a koronavírus-betegség (COVID-19) következtében a tagállamok ellenőrzési rendszereinek működésében tapasztalt súlyos zavarok fellépése során az emberek, állatok és növények egészségét, valamint az állatjólétet érintő kockázatok megfékezésére bevezetendő átmeneti intézkedésekről (HL L 98., 2020.3.31., 30. o.).

            (7)  A Bizottság (EU) 2021/83 végrehajtási rendelete (2021. január 27.) az (EU) 2020/466 végrehajtási rendeletnek a hatósági ellenőrzések és más hatósági tevékenységek külön felhatalmazással rendelkező természetes személyek általi elvégzése és az átmeneti intézkedések alkalmazási időszaka tekintetében történő módosításáról (HL L 29., 2021.1.28., 23. o.).


title: A Bizottság (EU) 2019/936 végrehajtási rendelete (2019. június 6.) a 808/2014/EU, a 809/2014/EU és a 908/2014/EU végrehajtási rendeletnek a vidékfejlesztési programok keretében létrehozott pénzügyi eszközök tekintetében történő módosításáról

text:
                  7.6.2019

                  HU

                  Az Európai Unió Hivatalos Lapja

                  L 149/58

         A BIZOTTSÁG (EU) 2019/936 VÉGREHAJTÁSI RENDELETE
         (2019. június 6.)
         a 808/2014/EU, a 809/2014/EU és a 908/2014/EU végrehajtási rendeletnek a vidékfejlesztési programok keretében létrehozott pénzügyi eszközök tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről szóló, 2013. december 17-i 1305/2013/EU európai parlamenti és tanácsi rendeletre (1) és különösen annak 8. cikke (3) bekezdésére,
         tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (2) és különösen annak 36. cikke (6) bekezdésére és 62. cikke (2) bekezdésének a) pontjára,
         mivel:

                     (1)

                     Az (EU, Euratom) 2018/1046 európai parlamenti és tanácsi rendelet (3) az 1303/2013/EU európai parlamenti és tanácsi rendelet (4) 38. cikke (1) bekezdésének c) pontja révén bevezette olyan pénzügyi eszközök létrehozásának a lehetőséget, amelyek ötvözik az európai strukturális és beruházási alapok hozzájárulásait az Európai Beruházási Banknak az Európai Stratégiai Beruházási Alap keretében kínált pénzügyi termékeivel.

                     (2)

                     Ez az új rendelkezés az Európai Mezőgazdasági Vidékfejlesztési Alap (EMVA) programjai keretében létrehozott pénzügyi eszközökre is vonatkozik. A 808/2014/EU (5), a 809/2014/EU (6) és a 908/2014/EU (7) bizottsági végrehajtási rendeletben meghatározott egyes végrehajtási szabályok hivatkoznak az 1303/2013/EU rendelet 38. cikkének az (EU, Euratom) 2018/1046 rendelettel való módosítás előtti (1) bekezdésében említett pénzügyi eszközökre. Ezért az említett jogi aktusok érintett rendelkezéseibe be kell vezetni a 38. cikk (1) bekezdésének új c) pontjára való hivatkozást.

                     (3)

                     A 808/2014/EU, a 809/2014/EU és a 908/2014/EU végrehajtási rendeletet ezért ennek megfelelően módosítani kell.

                     (4)

                     Az e rendeletben előírt intézkedések összhangban vannak a vidékfejlesztési bizottság és a mezőgazdasági alapokkal foglalkozó bizottság véleményével,

               ELFOGADTA EZT A RENDELETET:

            1. cikk
            A 808/2014/EU végrehajtási rendelet I. melléklete I. részének 10.c) pontjában a második bekezdés helyébe a következő szöveg lép:

               „Amennyiben a meghatározott mértékű EMVA-hozzájárulással támogatott intézkedés vagy művelettípus az 1303/2013/EU rendelet 38. cikke (1) bekezdésének b) és c) pontjában említett pénzügyi eszközökhöz járul hozzá, a táblázatban külön fel kell tüntetni a pénzügyi eszközökhöz és az egyéb műveletekhez nyújtott hozzájárulás mértékét, valamint a pénzügyi eszközhöz nyújtandó tervezett hozzájárulásnak megfelelő indikatív EMVA-összeget.”

            2. cikk
            A 809/2014/EU végrehajtási rendelet a következőképpen módosul:

                        a)

                        a 48. cikk (6) bekezdése helyébe a következő szöveg lép:

                           „(6)   Ami az 1303/2013/EU rendelet 38. cikke (1) bekezdésének b) és c) pontjában említett pénzügyi eszközöket illeti, e cikk (1)–(5) bekezdése nem alkalmazandó sem a pénzügyi eszközhöz való hozzájárulásra, sem pedig a végső kedvezményezettnek nyújtott támogatásra. Ugyanakkor ezek esetében az 1306/2013/EU rendelet 58. és 59. cikke, valamint a 480/2014/EU felhatalmazáson alapuló bizottsági rendelet (*1) 9. cikke alkalmazandó.

                           (*1)  A Bizottság 480/2014/EU felhatalmazáson alapuló rendelete (2014. március 3.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról szóló 1303/2013/EU európai parlamenti és tanácsi rendelet kiegészítéséről (HL L 138., 2014.5.13., 5. o.).”"

                        b)

                        az 51. cikk (5) bekezdése helyébe a következő szöveg lép:

                           „(5)   Ami az 1303/2013/EU rendelet 38. cikke (1) bekezdésének b) és c) pontjában említett pénzügyi eszközöket illeti, e cikk (1)–(4) bekezdése nem alkalmazandó sem a pénzügyi eszközhöz való hozzájárulásra, sem pedig a végső kedvezményezettnek nyújtott támogatásra. Ugyanakkor ezek esetében az 1306/2013/EU rendelet 58. és 59. cikke, valamint a 480/2014/EU felhatalmazáson alapuló rendelet 9. cikke alkalmazandó.”

            3. cikk
            A 908/2014/EU végrehajtási rendelet 22. cikke (2) bekezdésének harmadik albekezdése helyébe a következő szöveg lép:

               „Az 1303/2013/EU rendelet 38. cikke (1) bekezdésének b) és c) pontja alapján létrehozott pénzügyi eszközök tekintetében a kiadások az első albekezdésben említett referencia-időszakokra vonatkozóan azt követően jelentendők be, hogy az említett rendelet 41. cikkének (1) bekezdésében az egyes további időközi kifizetési kérelmekre vonatkozóan megállapított feltételek teljesültek.”

            4. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. június 6-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 487. o.

            (2)  HL L 347., 2013.12.20., 549. o.

            (3)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).

            (4)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).

            (5)  A Bizottság 808/2014/EU végrehajtási rendelete (2014. július 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU európai parlamenti és tanácsi rendelet alkalmazási szabályainak megállapításáról (HL L 227., 2014.7.31., 18. o.).

            (6)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).

            (7)  A Bizottság 908/2014/EU végrehajtási rendelete (2014. augusztus 6.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.).


title: A Bizottság (EU) 2019/972 végrehajtási rendelete (2019. június 7.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Džiugas” [OFJ])

text:
                  14.6.2019

                  HU

                  Az Európai Unió Hivatalos Lapja

                  L 157/1

         A BIZOTTSÁG (EU) 2019/972 VÉGREHAJTÁSI RENDELETE
         (2019. június 7.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Džiugas” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Litvánia kérelmét (2) a „Džiugas” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Džiugas” elnevezést be kell jegyezni,

               ELFOGADTA EZT A RENDELETET:

            1. cikk
            A „Džiugas” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.3. osztályba (Sajtok) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. június 7-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 28., 2019.1.23., 3. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2019/1036 végrehajtási rendelete (2019. június 18.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Zagorski mlinci” (OFJ))

text:
                  25.6.2019

                  HU

                  Az Európai Unió Hivatalos Lapja

                  L 168/1

         A BIZOTTSÁG (EU) 2019/1036 VÉGREHAJTÁSI RENDELETE
         (2019. június 18.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Zagorski mlinci” (OFJ))
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Horvátország kérelmét (2) a „Zagorski mlinci” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Zagorski mlinci” elnevezést be kell jegyezni,

               ELFOGADTA EZT A RENDELETET:

            1. cikk
            A „Zagorski mlinci” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 2.3. osztályba (kenyér, péksütemények, cukrászsütemények, édesipari termékek, kekszek és egyéb pékáru) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. június 18-án.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 464., 2018.12.27., 7. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2019/1353 végrehajtási rendelete (2019. augusztus 20.) az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 304. alkalommal történő módosításáról

text:
                  20.8.2019

                  HU

                  Az Európai Unió Hivatalos Lapja

                  L 217/1

         A BIZOTTSÁG (EU) 2019/1353 VÉGREHAJTÁSI RENDELETE
         (2019. augusztus 20.)
         az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló 881/2002/EK tanácsi rendelet 304. alkalommal történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ISIL-lel (Dáissal) és az al-Kaida szervezetekkel összeköttetésben álló egyes személyekkel és szervezetekkel szemben meghatározott egyes korlátozó intézkedések bevezetéséről szóló, 2002. május 27-i 881/2002/EK tanácsi rendeletre (1) és különösen annak 7. cikke (1) bekezdésének a) pontjára és 7a. cikkének (1) bekezdésére,
         mivel:

                     (1)

                     A 881/2002/EK rendelet I. melléklete felsorolja azon személyeket, csoportokat és szervezeteket, amelyekre a rendeletnek megfelelően a pénzeszközök és gazdasági erőforrások befagyasztása vonatkozik.

                     (2)

                     2019. augusztus 14-én az Egyesült Nemzetek Biztonsági Tanácsának szankcióbizottsága úgy határozott, hogy két bejegyzést felvesz az azon személyekre, csoportokra és szervezetekre vonatkozó jegyzékbe, amelyekre vonatkozóan a pénzeszközök és gazdasági erőforrások befagyasztását alkalmazni kell. A 881/2002/EK rendelet I. mellékletét ezért ennek megfelelően módosítani kell.

                     (3)

                     Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,

               ELFOGADTA EZT A RENDELETET:

            1. cikk
            A 881/2002/EK rendelet I. melléklete e rendelet mellékletének megfelelően módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. augusztus 20-án.

                  a Bizottság részéről,

                  az elnök nevében,

                  a Külpolitikai Eszközökért Felelős Szolgálat vezetője

            (1)  HL L 139., 2002.5.29., 9. o.

            MELLÉKLET
            A 881/2002/EK rendelet I. mellékletében a „Természetes személyek” rész a következő bejegyzésekkel egészül ki:

                        1.

                           „ALI MAYCHOU () (azonosításra alkalmas névváltozat: a) Abderahmane al Maghrebi; b) Abderrahmane le Marocain; azonosításra csak részben alkalmas névváltozat: Abou Abderahmane Sanhaji). Születési ideje: 1983.5.25. Születési helye: Taza, Marokkó. Címe: Mali. Állampolgársága: marokkói. Útlevélszáma: V06359364, marokkói szám. Nemzeti személyazonosító száma: AB704306, marokkói személyazonosító igazolvány. A 7d. cikk (2) bekezdésének i) pontjában meghatározott megjelölés időpontja: 2019.8.14.”

                        2.

                           „BAH AG MOUSSA (azonosításra alkalmas névváltozat: a) Ag Mossa; b) Ammi Salim). Állampolgársága: mali. A 7d. cikk (2) bekezdésének i) pontjában meghatározott megjelölés időpontja: 2019.8.14.”


title: A Bizottság (EU) 2019/1583 végrehajtási rendelete (2019. szeptember 25.) a közös légiközlekedés-védelmi alapkövetelmények végrehajtásához szükséges részletes intézkedések meghatározásáról szóló (EU) 2015/1998 végrehajtási rendeletnek a kiberbiztonsági intézkedések tekintetében történő módosításáról (EGT-vonatkozású szöveg.)

text:
                  26.9.2019

                  HU

                  Az Európai Unió Hivatalos Lapja

                  L 246/15

         A BIZOTTSÁG (EU) 2019/1583 VÉGREHAJTÁSI RENDELETE
         (2019. szeptember 25.)
         a közös légiközlekedés-védelmi alapkövetelmények végrehajtásához szükséges részletes intézkedések meghatározásáról szóló (EU) 2015/1998 végrehajtási rendeletnek a kiberbiztonsági intézkedések tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés védelmének közös szabályairól és a 2320/2002/EK rendelet hatályon kívül helyezéséről szóló, 2008. március 11-i 300/2008/EK európai parlamenti és tanácsi rendeletre (1) és különösen annak 1. cikkére és 4. cikke (3) bekezdésére,
         mivel:

                     (1)

                     A 300/2008/EK rendelet egyik fő célja, hogy megteremtse a nemzetközi polgári repülésről szóló 1944. december 7-i egyezmény (2) 17. függelékének (légiközlekedés-védelmi függelék, 10. kiadás, 2017) egységes értelmezési alapjait. A szóban forgó egyezménynek valamennyi uniós tagállam aláíró állama.

                     (2)

                     Céljait a rendelet a következő eszközökkel kívánja megvalósítani: a) a légi közlekedés védelmét szolgáló közös szabályokat és közös alapkövetelményeket határoz meg; b) megállapítja az ezek betartásának figyelemmel kísérését szolgáló mechanizmusokat.

                     (3)

                     A végrehajtási jogszabály módosításának célja az, hogy biztosítsa a tagállamok teljeskörű megfelelését a nemzetközi polgári repülésről szóló egyezmény 17. függelékében végrehajtott legutóbbi módosításnak (16. módosítás), amely új követelményeket vezetett be a nemzeti szervezethez és a felelős hatósághoz (3.1.4. fejezet), illetve a kiberbiztonsági megelőző intézkedésekhez (4.9.1. fejezet) kapcsolódóan.

                     (4)

                     E követelményeknek az uniós szintű légiközlekedés-védelmi végrehajtási jogszabályokba való átültetése révén biztosítható, hogy a felelős hatóságok olyan eljárásokat alakítsanak ki és alkalmazzanak, amelyek révén szükség szerint, praktikus módon és kellő időben meg tudják osztani a többi nemzeti hatósággal és ügynökséggel, a repülőtér-üzemeltetőkkel, a légi fuvarozókkal és más érintett szervezetekkel a releváns információkat, ezzel segítve őket abban, hogy hatékony biztonsági kockázatértékeléseket végezhessenek többek között a kiberbiztonság tekintetében, és végrehajtsák a kiberfenyegetésekkel szembeni megfelelő intézkedéseket.

                     (5)

                     A hálózati és információs rendszerek biztonságának az egész Unióban egységesen magas szintjét biztosító intézkedésekről szóló (EU) 2016/1148 európai parlamenti és tanácsi irányelv (3) (kiberbiztonsági irányelv) intézkedéseket állapít meg a hálózati és információs rendszerek egységesen magas szintű biztonságának uniós megvalósítása, és ezáltal a belső piac működésének javítása érdekében. A kiberbiztonsági irányelvből és e rendeletből eredő intézkedéseket nemzeti szinten össze kell hangolni a hiányos alkalmazás, illetve a kötelezettségek megkettőzésének elkerülése érdekében.

                     (6)

                     Az (EU) 2015/1998 bizottsági végrehajtási rendeletet (4) ezért ennek megfelelően módosítani kell.

                     (7)

                     Az e rendeletben előírt intézkedések összhangban vannak a 300/2008/EK rendelet 19. cikkének (1) bekezdésével létrehozott, a polgári légi közlekedés védelmével foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2015/1998 végrehajtási rendelet melléklete e rendelet mellékletének megfelelően módosul.

            2. cikk
            Ez a rendelet 2020. december 31-én lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. szeptember 25-én.

                  az Bizottság részéről

                  az elnök

               Jean-Claude JUNCKER

            (1)  HL L 97., 2008.4.9., 72. o.

            (2)  https://icao.int/publications/pages/doc7300.aspx

            (3)  Az Európai Parlament és a Tanács (EU) 2016/1148 irányelve (2016. július 6.) a hálózati és információs rendszerek biztonságának az egész Unióban egységesen magas szintjét biztosító intézkedésekről (HL L 194., 2016.7.19., 1. o.).

            (4)  A Bizottság (EU) 2015/1998 végrehajtási rendelete (2015. november 5.) a közös légiközlekedés-védelmi alapkövetelmények végrehajtásához szükséges részletes intézkedések meghatározásáról (HL L 299., 2015.11.14., 1. o.).

            MELLÉKLET
            Az (EU) 2015/1998 végrehajtási rendelet melléklete a következőképpen módosul:

                        1.

                        A melléklet a következő 1.0.6. ponttal egészül ki:

                                    „1.0.6.

                                    A felelős hatóság olyan eljárásokat alakít ki és alkalmaz, amelyek révén szükség szerint, praktikus módon és kellő időeg tudja osztani a többi nemzeti hatósággal és ügynökséggel, a repülőtér-üzemeltetőkkelben m, a légi fuvarozókkal és más érintett szervezetekkel a releváns információkat, ezzel segítve őket abban, hogy hatékony biztonsági kockázatértékeléseket végezhessenek műveleteikhez kapcsolódóan.”

                        2.

                        A melléklet a következő 1.7. ponttal egészül ki:
                        „1.7.   A POLGÁRI LÉGI KÖZLEKEDÉS KRITIKUS FONTOSSÁGÚ INFORMÁCIÓS ÉS KOMMUNIKÁCIÓS TECHNOLÓGIAI RENDSZEREINEK ÉS ADATAINAK AZONOSÍTÁSA ÉS A KIBERFENYEGETÉSEKKEL SZEMBENI VÉDELME

                                    1.7.1.

                                    A felelős hatóság biztosítja, hogy a nemzeti polgári légiközlekedés-védelmi programban meghatározott repülőtér-üzemeltetők, légi fuvarozók és egyéb szervezetek azonosítsák a polgári légi közlekedés céljait szolgáló kritikus információs és kommunikációs technológiai rendszereiket és adataikat, és meg tudják védeni azokat a polgári légi közlekedés biztonságát veszélyeztető kibertámadásoktól.

                                    1.7.2.

                                    A repülőtér-üzemeltetők, légi fuvarozók és szervezetek légiközlekedés-védelmi programjukban vagy az abban hivatkozott egyéb releváns dokumentumokban azonosítják az 1.7.1. pontban említett kritikus információs és kommunikációs technológiai rendszereket és adatokat.
                                    A légiközlekedés-védelmi programban vagy az abban hivatkozott bármely egyéb releváns dokumentumban részletesen ismertetik az 1.7.1. pontban említett kiberfenyegetésekkel szembeni védelem, az ilyen fenyegetések felderítése, a megfelelő válaszlépések, valamint a károk helyreállítása érdekében kialakított intézkedéseket.

                                    1.7.3.

                                    A szóban forgó rendszerek és adatok jogellenes beavatkozástól való védelmére szolgáló részletes intézkedéseket a repülőtér-üzemeltető, a légi fuvarozó vagy adott esetben más megfelelő szerv által végzett kockázatértékeléssel összhangban kell meghatározni, kialakítani és végrehajtani.

                                    1.7.4.

                                    Amennyiben egy adott tagállamon belül valamely konkrét hatóság vagy ügynökség illetékes a kiberfenyegetésekhez kapcsolódó intézkedések tekintetében, a tagállam e hatóságot vagy ügynökséget kijelölheti az e rendeletben említett, a kiberfenyegetésekkel kapcsolatos rendelkezések összehangolásának és/vagy nyomon követésének illetékes hatóságaként.

                                    1.7.5.

                                    Amennyiben a nemzeti polgári légiközlekedés-védelmi programban meghatározott repülőtér-üzemeltetőkre, légi fuvarozókra és szervezetekre más uniós vagy nemzeti jogszabályok által előírt külön kiberbiztonsági követelmények vonatkoznak, a felelős hatóság az e rendeletnek való megfelelés helyett az egyéb uniós vagy nemzeti jogszabályokban foglalt követelményeknek való megfelelést írhatja elő. A koordinált vagy egymással összeegyeztethető felügyeleti rendszerek biztosítása érdekében a felelős hatóság egyeztet az egyéb érintett illetékes hatóságokkal.”

                        3.

                        A 11.1.2. pont helyébe a következő szöveg lép:

                                    „11.1.2.

                                    A következő személyzetnek kell sikeresen átmennie fokozott vagy standard védelmi háttérellenőrzésen:

                                                a)

                                                azon személyeknek, akik felvételüket követően a szigorított védelmi területen kívül átvizsgálást, belépés-ellenőrzést vagy egyéb védelmi ellenőrzéseket fognak végezni vagy ilyen ellenőrzésekért felelősséget fognak viselni;

                                                b)

                                                azon személyeknek, akik az előírt védelmi ellenőrzéseken átesett légi áruhoz és légipostai küldeményhez, légifuvarozói postai küldeményekhez és légifuvarozói anyagokhoz, fedélzeti ellátmányhoz és repülőtéri készletekhez közvetlenül és kíséret nélkül hozzáférnek;

                                                c)

                                                azon személyek, akik adminisztrátori jogosultsággal vagy felügyelet nélküli és korlátlan hozzáféréssel rendelkeznek a nemzeti légiközlekedés-biztonsági program szerinti, a polgári légi közlekedés biztonságának céljait szolgáló, az 1.7.1. pontban említett kritikus információs és kommunikációs technológiai rendszerekhez és adatokhoz, illetve azon személyek, akiket az 1.7.3. pont szerinti kockázatértékelés egyéb okból azonosított.

                                          Ha e rendelet másként nem rendelkezik, a felelős hatóság az alkalmazandó nemzeti előírásokkal összhangban határozza meg azt, hogy fokozott vagy standard védelmi háttérellenőrzést kell-e végrehajtani.”

                        4.

                        A szöveg a következő 11.2.8. ponttal egészül ki:
                        „11.2.8.   A kiberfenyegetésekhez kapcsolódó feladatokkal és felelősségi körökkel rendelkező személyek képzése

                                    11.2.8.1.

                                    Az 1.7.2. pontban meghatározott intézkedéseket végrehajtó személyeknek rendelkezniük kell a kijelölt feladataik hatékony ellátásához szükséges készségekkel és alkalmassággal. Ezeket a személyeket a szükséges ismeret elve alapján fel kell készíteni a releváns kiberkockázatokra.

                                    11.2.8.2.

                                    Az adatokhoz vagy rendszerekhez hozzáférő személyeknek megfelelő és specifikus, a feladatkörükkel és felelősségi köreikkel arányos képzésben kell részesülniük, beleértve a releváns kockázatokra vonatkozó, a feladatkörük által megkívánt szintű ismereteket. A felelős hatóság vagy az 1.7.4. pontban meghatározott hatóság vagy ügynökség meghatározza vagy jóváhagyja a képzés tartalmát.”


title: A Bizottság (EU) 2019/2091 végrehajtási rendelete (2019. november 28.) az 575/2013/EU európai parlamenti és tanácsi rendeletnek megfelelően egymással nagymértékben korreláló pénznemekről szóló (EU) 2015/2197 végrehajtási rendelet módosításáról (EGT-vonatkozású szöveg)

text:
                  9.12.2019

                  HU

                  Az Európai Unió Hivatalos Lapja

                  L 317/38

         A BIZOTTSÁG (EU) 2019/2091 VÉGREHAJTÁSI RENDELETE
         (2019. november 28.)
         az 575/2013/EU európai parlamenti és tanácsi rendeletnek megfelelően egymással nagymértékben korreláló pénznemekről szóló (EU) 2015/2197 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 354. cikke (3) bekezdésére,
         mivel:

                     (1)

                     Annak érdekében, hogy az (EU) 2015/2197 végrehajtási rendelet (2) mellékletében említett devizapárok továbbra is az adott pénznemek közötti tényleges korrelációt tükrözzék, aktualizálni szükséges az egymással nagymértékben korreláló pénznemek jegyzékét.

                     (2)

                     A jegyzék a devizapároknak az 575/2013/EU rendelet szerinti értékeléséhez szükséges három- és ötéves adatsorok számítása céljából 2018. március 31-ét tekinti záródátumnak.

                     (3)

                     Ez a rendelet az Európai Bankhatóság (EBH) által a Bizottsághoz benyújtott végrehajtás-technikai standardtervezeteken alapul.

                     (4)

                     Tekintettel arra, hogy az (EU) 2015/2197 végrehajtási rendelet szükséges módosításai nem eredményeznek jelentős tartalmi változást, az 1093/2010/EU európai parlamenti és tanácsi rendelet (3) 15. cikke (1) bekezdése második albekezdésének megfelelően az EBH nem folytatott nyilvános konzultációt, mivel úgy vélte, hogy az az érintett végrehajtás-technikai standardtervezetek hatóköréhez és hatásához viszonyítva aránytalan lenne.

                     (5)

                     Az (EU) 2015/2197 végrehajtási rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2015/2197 végrehajtási rendelet mellékletének helyébe az e rendelet mellékletében szereplő szöveg lép.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 28-án.

                  a Bizottság részéről

                  az elnök

               Jean-Claude JUNCKER

            (1)  HL L 176., 2013.6.27., 1. o.

            (2)  A Bizottság (EU) 2015/2197 végrehajtási rendelete (2015. november 27.) az 575/2013/EU európai parlamenti és tanácsi rendeletnek megfelelően egymással nagymértékben korreláló pénznemek tekintetében végrehajtás-technikai standardok megállapításáról (HL L 313., 2015.11.28., 30. o.).

            (3)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).

            MELLÉKLET
            Az (EU) 2015/2197 bizottsági végrehajtási rendelet melléklete helyébe a következő szöveg lép:

                  „MELLÉKLET

                     Az egymással nagymértékben korreláló pénznemek jegyzéke

                     1. rész – Az euróval (EUR) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), lengyel zloty (PLN), román lej (RON), szerb dinár (RSD), svéd korona (SEK).

                     2. rész – Az egyesült arab emírségekbeli dirhammal (AED) nagymértékben korreláló pénznemek

                  Kínai renminbi jüan (CNY), hongkongi dollár (HKD), izraeli sékel (ILS), indiai rúpia (INR), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD), USA-dollár (USD).

                     3. rész – Az albán lekkel (ALL) nagymértékben korreláló pénznemek

                  Bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), dán korona (DKK), horvát kuna (HRK), marokkói dirham (MAD), román lej (RON), szerb dinár (RSD), euro (EUR).

                     4. rész – A bosznia-hercegovinai konvertibilis márkával (BAM) nagymértékben korreláló pénznemek

                  Albán lek (ALL), bolgár leva (BGN), svájci frank (CHF), cseh korona (CZK), dán korona (DKK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), lengyel zloty (PLN), román lej (RON), szerb dinár (RSD), svéd korona (SEK), euro (EUR).

                     5. rész – A bolgár levával (BGN) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), svájci frank (CHF), cseh korona (CZK), dán korona (DKK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), lengyel zloty (PLN), román lej (RON), szerb dinár (RSD), svéd korona (SEK), euro (EUR).

                     6. rész – A svájci frankkal (CHF) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), cseh korona (CZK), dán korona (DKK), horvát kuna (HRK), marokkói dirham (MAD), román lej (RON), szerb dinár (RSD), euro (EUR).

                     7. rész – A kínai renminbi jüannal (CNY) nagymértékben korreláló pénznemek

                  Egyesült arab emírségekbeli dirham (AED), hongkongi dollár (HKD), izraeli sékel (ILS), libanoni font (LBP), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD), USA-dollár (USD).

                     8. rész – A cseh koronával (CZK) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), dán korona (DKK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), lengyel zloty (PLN), román lej (RON), szerb dinár (RSD), euro (EUR).

                     9. rész – A dán koronával (DKK) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), lengyel zloty (PLN), román lej (RON), szerb dinár (RSD), svéd korona (SEK).

                     10. rész – A hongkongi dollárral (HKD) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), izraeli sékel (ILS), indiai rúpia (INR), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD), USA-dollár (USD).

                     11. rész – A horvát kunával (HRK) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), dán korona (DKK), magyar forint (HUF), marokkói dirham (MAD), észak-macedóniai dénár (MKD), román lej (RON), szerb dinár (RSD), euro (EUR).

                     12. rész – A magyar forinttal (HUF) nagymértékben korreláló pénznemek

                  Bosznia-hercegovinai konvertibilis márka (BAM), bolgár leva (BGN), cseh korona (CZK), dán korona (DKK), horvát kuna (HRK), marokkói dirham (MAD), lengyel zloty (PLN), román lej (RON), szerb dinár (RSD), euro (EUR).

                     13. rész – Az izraeli sékellel (ILS) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), USA-dollár (USD).

                     14. rész – Az indiai rúpiával (INR) nagymértékben korreláló pénznemek

                  Egyesült arab emírségekbeli dirham (AED), hongkongi dollár (HKD), makaói pataca (MOP), Fülöp-szigeteki peso (PHP), thai bát (THB), USA-dollár (USD).

                     15. rész – A dél-koreai vonnal (KRW) nagymértékben korreláló pénznemek

                  Szingapúri dollár (SGD).

                     16. rész – A libanoni fonttal (LBP) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD), USA-dollár (USD).

                     17. rész – A marokkói dirhammal (MAD) nagymértékben korreláló pénznemek

                  Egyesült arab emírségekbeli dirham (AED), albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), dán korona (DKK), hongkongi dollár (HKD), horvát kuna (HRK), magyar forint (HUF), izraeli sékel (ILS), észak-macedóniai dénár (MKD), makaói pataca (MOP), Fülöp-szigeteki peso (PHP), román lej (RON), szerb dinár (RSD), szingapúri dollár (SGD), thai bát (THB), USA-dollár (USD), euro (EUR).

                     18. rész – Az észak-macedóniai dénárral (MKD) nagymértékben korreláló pénznemek

                  Bosznia-hercegovinai konvertibilis márka (BAM), bolgár leva (BGN), cseh korona (CZK), dán korona (DKK), horvát kuna (HRK), marokkói dirham (MAD), román lej (RON), szerb dinár (RSD), euro (EUR).

                     19. rész – A makaói patacával (MOP) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), indiai rúpia (INR), libanoni font (LBP), marokkói dirham (MAD), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD), USA-dollár (USD).

                     20. rész – A Fülöp-szigeteki pesóval (PHP) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), indiai rúpia (INR), libanoni font (LBP), marokkói dirham (MAD), makaói pataca (MOP), szingapúri dollár (SGD), thai bát (THB), tajvani új dollár (TWD), USA-dollár (USD).

                     21. rész – A lengyel zlotyval (PLN) nagymértékben korreláló pénznemek

                  Bosznia-hercegovinai konvertibilis márka (BAM), bolgár leva (BGN), cseh korona (CZK), dán korona (DKK), magyar forint (HUF), euro (EUR).

                     22. rész – A román lejjel (RON) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), dán korona (DKK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), szerb dinár (RSD), euro (EUR).

                     23. rész – A szerb dinárral (RSD) nagymértékben korreláló pénznemek

                  Albán lek (ALL), bosznia-hercegovinai konvertibilis márka (BAM), bolgár leva (BGN), svájci frank (CHF), cseh korona (CZK), dán korona (DKK), horvát kuna (HRK), magyar forint (HUF), marokkói dirham (MAD), észak-macedóniai dénár (MKD), román lej (RON), euro (EUR).

                     24. rész – A svéd koronával (SEK) nagymértékben korreláló pénznemek

                  Bosznia-hercegovinai konvertibilis márka (BAM), bolgár leva (BGN), dán korona (DKK), euro (EUR).

                     25. rész – A szingapúri dollárral (SGD) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), dél-koreai von (KRW), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), thai bát (THB), tajvani új dollár (TWD), USA-dollár (USD).

                     26. rész – A thai báttal (THB) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), indiai rúpia (INR), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), szingapúri dollár (SGD), tajvani új dollár (TWD), USA-dollár (USD).

                     27. rész – A tajvani új dollárral (TWD) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), libanoni font (LBP), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), USA-dollár (USD).

                     28. rész – Az USA-dollárral (USD) nagymértékben korreláló pénznemek

                  Egyesült arab emírségekbeli dirham (AED), kínai renminbi jüan (CNY), hongkongi dollár (HKD), izraeli sékel (ILS), indiai rúpia (INR), libanoni font (LBP), marokkói dirham (MAD), makaói pataca (MOP), Fülöp-szigeteki peso (PHP), szingapúri dollár (SGD), thai bát (THB), tajvani új dollár (TWD).

            ”